Åbent brev til Byrådet i Egedal.

Mængden af opgaver og den tildelte arbejdstid hænger ikke sammen!

Den nye folkeskolereform har mange gode intentioner, som lærerne og børnehaveklasselederne gerne vil støtte op om og videreudvikle.

Desværre er reformen blevet igangsat med Lov 409 som forudsætning. Loven regulerer lærernes/børnehaveklasseledernes arbejdstid og pålægger, sammen med reformen, de ansatte en opgavemængde, som langt overstiger det muliges kunst indenfor en arbejdsuge på 37 timer.

En sådan underfinansieret reform har flere uhensigtsmæssige følger:

* Øget sygefravær pga. stress
* Flere opsigelser end normalt
* Et stærkt forøget antal vikartimer for vores elever
* Et stort antal undervisningstimer som bliver varetaget af ikke-læreruddannet personale
* Et dårligt arbejds- og undervisningsmiljø

Alle områder som bestemt ikke er med til at løfte det faglige niveau for vores elever og som heller ikke danner grobund for en mulig rekruttering af velkvalificerede undervisere.

Medlemmer af Egedal Lærerkreds forsamlet til generalforsamling 19. marts 2015 opfordrer Byrådet og administrationen til at tage disse uhensigtsmæssige følger alvorligt og iværksætte tiltag, som kan afhjælpe disse.